钦定古今图书集成/理学汇编/文学典/第086卷 > 徐明善
## 钦定古今图书集成/理学汇编/文学典/第086卷 > 徐明善

按《饶州府志》：“明善，德兴人。八岁能文。至元间，任江西
儒学提举。尝奉使安南，世子陈日炫于席间索诗，遂
口占云：‘乘传入南中，云章照海红。天边龙虎气，徼外
马牛风。日月八荒烛，车书万里同。丹青入王会，茅土
祚无穷’。日炫遂纳款奉贡，历聘江浙、湖广三省。考试，
拔黄缙卿于落卷中。别号芳谷，著有《芳谷集》。其时邑”
后先有周伯颜、徐天麟工古诗，蔡儒实工绝句，朱有
问工词章，徐省翁、吴旭工唐律，并以才著。

===白珽===按《太平府志》：“‘珽字廷玉，钱塘人。少颖敏，客藏书家，耽
读穷昼夜一十七年，博通经史。至元二十八年，授太
平路儒学正。时兵燹，后殿庑祭器载籍俱废，珽尽心
修葺，复侵地十馀亩，修建天门、采石二书院。兼长诗
文，一主于理。刘辰翁称其诗逼陶、韦，书逼颜柳，不为
雕刻，极尘外趣，有云山韶濩之音’。仕至浙江儒学副”
提举。著有《湛囦集》《经子类训集》《翠裘静语》等书，行于
世。

按《辍耕录》：“白廷玉先生珽，号湛渊，钱塘人。家多竹，忽
一竿上岐为二，人皆异之，赋《双竹杖》诗。未几，先生殁。
先生有二子，或以为先兆云。”